ARRONDO ALDASORO (EH Bildu, 2014-04-11):
Eskerrik asko. Egun on guztioi.
Gu ere lehendakari jauna, gu ere kezkatuta gaude. Kezkatuta gaude enpleguaz eta pobreziaz etengabe ezagutzen ari garen datuak eta estadistikak benetan larriak direlako eta batez ere, kezkatuta gaude ikusten dugulako Jaurlaritza ez dela gai krisi ekonomikoaren ondorioei aurre egiteko eta ezta ere, arintzeko.
Egiten ari zareten politiken ondorioz, langabezia eta pobrezia handitzen doaz. Gaur goizean hemen bertan aipatu da. Datuak oso argiak dira, batzuk esan dira, nik beste batzuk aipatuko ditut ere. Esan da Araba, Bizkaian eta Gipuzkoan, 178.000 langabetu daudela. Hauetatik, erdia baino gehiago emakumeak dira.
Urkullu jauna, zu iritsi zinenetik lehendakaritzara 11.000 pertsona gehiago daude langabezian.
Martxoan, nahiz eta gaur berriz zuk errepikatu egoera hobetzen ari dela. Martxoan, otsailean baino 2.100 pertsona gehiago daude lanik gabe. Uste dut hauek ez dutela oso ondo ulertuko nola goazen hobetzen langabezian pertsona gehiago daudenean hilabetetik hilabetera.
Europa mailan ia parekorik ez duten datuak dira hauek, soilik Grezian, Espainian eta Kroazian gainditzen dira. Txipreren parekoak dira gure datuak.
Langabeziarekin batera, pobrezia ere handitzen ari da etengabe. 435.000 pertsona inguru dira pobrezia egoeran daudenak...
...batera pobrezia ere handitzen ari da etengabe. 435000 pertsona inguru dira pobrezia egoeran daudenak. Jateko arazoak larriak dituztenak ere nabarmen igo dira azken hilabeteetan. Esanda ere 74000 pertsonak diru sarrera bermatzeko errenta kobratzen dute, ia 7.000 bizikidetza unitate gehiago 2003ko urtarriletik hona.
Hori da gure ikuspuntutik kaleko errealitate gordina, benetakoa. Eta ez, Urkullu jauna, zu margotzen duzun irudi idilikoa behin eta berriro. 16 hilabete daramazkizu Jaurlaritzako buru izaten eta langabezia igo egin da eta igotzen jarraitzen du. Eta errealitate gogor eta larri horren aurrean, zer egin du, zer egiten ari da Jaurlaritza? Ba gure ikuspuntutik gehienetan propaganda.
Gaur ere hemen, aurreko gai honi buruz hitz egin duzunean, berriro ere egin duzuna. Beste batzuk baino hobeto gaude, gainera beti Espainiarekin konparatuz. Datuak eta datuak eman, baina han hemen egia dena da langabezia gora doala etengabe, hilabetetik hilabetera pertsona gehiago daudela egoera txarragoan.
Orain urtebete Jaurlaritzak Enplegu Plana aurkeztu zuen, 13000 lanpostu sortuko zituela agindu zenuten. Urtebete igaro ondoren, langabezi tasa gora doa. Non daude 13.000 lanpostu haiek? Duela gutxi beste aurkezpen ponposoan esan diguzue 32.000 lanpostu sortuko direla 2016 bitartean, baina hala ere bitartean langabezia gora doa.
Enplegu planekin gertatzen ari dena ez da batere sinesgarria, lehen aipatu da hainbat udalek eta udalek momentu honetan duten kexa agindutako dirua horietako plan batzuk martxan ipintzeko ere ez dute jaso. Gainera, plan hauek aurrekoaren ebaluazioa egin gabe iragartzen dira beste plan batzuk, eragile sozialen eta sindikatuen partehartzerik gabe. Sortzen den enplegu apurra prekarioa da, baldintza laboralak eskasak baina eskasagoak dira.
Atzo bertan minijobs fenomenoaren inguruan datu interesgarriak agertzen ziren gure herrian ere nola egunetik egunera hau, kontratu mota hauek bizitzeko ez dutenak ematen ere, areagotzen ari diren. Are gehiago, emakumeak nagusiki lan egiten duten esparruan, sektore publikoan enplegua suntsitzen jarraitzen duzue.
Atzo bertan Administrazio Publikorako enplegu plan bat egiteko konpromisoa hartu zuen hemen Jaurlaritza sostengatzen duen alderdiak. Enplegua suntsitzen ari zarete, momentu honetan ere bai zerbitzu publikoetan, ez zaudete prest egindako murrizketak alboratzeko, baina esaten duzue enplegu plan bat egin behar duzuela.
Ez da egia. Gezurretan zabiltzate. Oso erraza duzue zerbitzu publikoetan enplegua sortzen hasteko, deuseztatutakoa errekuperatzen hasteko. Ez da plan marabilloso gehiegirik behar.
Enplegu planaren ondoren beste plan batzuk joan zara azken hilabeteetan iragartzen, zerbait egiten ari zaretela azaltzeko, benetan ezer ez egiteko. Komunikazio plana hori bai duzue, hori funtzionatzen du. Nazioartekotze plana, turismo plana, industria plana, iragarri duzue. Gauzak, esan dudan bezala, iragarri bai iragartzen dituzue, bainan askotan propaganda kutsu handiarekin, itxura egiteko eta gehienetan gainera, egoera honetara ekarri gaituzten politikak errepikatzeko, berberak egiteko.
Eta propagandarekin jarraituz, astelehenean bertan diru sarrerak bermatzeko errentaren inguruko panegirikoa egin zenuen ere. Eta panegirikoa diot, ez zenuelako inolaz ere azaldu nola zuen Gobernuak uko egin dion murrizketak bertan behera usteari eta horren ondorioz gero eta jende gehiago babes sistematik kanpo geratzen ari den. Eta ez zenuen ere aipatu nola aurreko Gobernuak egindako murrizketa % 7koa zuk zeuk, zeure momentu honetan mantentzen duen.
Lehendakari jauna, langabezia eta pobrezia ez dira fenomeno metereologikoak. Ez da haizea, ez da elurra, ez da euria. Arduradun zehatzak dituzte, izen-abizenekin. Langabezi eta pobrezi tasak igotzea ez da kasualitatea, politika okerren ondorio zuzena da.
Jaurlaritzaren, lehendakariaren, enplegu planen porrotaren isla da gure ikuspuntutik eta gauza bera esan dute Legebiltzarreko Enplegu eta Gizarte Politiketako Batzordean egondako bost sindikatuek aho batez.
Propagandak ez ditu ez lanpostuak, ezta progresua sortzen. Jaurlaritzak gainera defizit muga nola edo hala betetzea jarri du helburu eta horretarako erabiltzen den errezeta austeritatearena da, Europa osoan politika horiek krisi soziala eta ekonomikoa larriagotzen ari direla diotenak gero eta gehiago direnean.
Austeritatearen izenean, Jaurlaritzak gastu eta inbertsio publikoa murriztu du, 1.000 milioi euro gutxiago azken bi urteotan, 1.000 milioi gutxiago gizarte politikak, enplegu politikak, zerbitzu publikoak, gure ekoizpen eredu edo sare industriala elikatzeko. Horrela, ez da harritzeko hazkunde negatiboa izatea.
Hori bai, bitartean Jaurlaritzako bozeramailea den Erkoreka jauna harro agertzen da Espainiak eman zigun defizit muga osoa agortu ez zelako 2013an eta kutxan 75 milioi euro gordetzea lortu duzuelako. Bitartean, pobrezian eta langabezian eta diru sarrerak bermatzeko errentarik ere gabe milaka pertsona mantentzen dituen bitartean.
Gure ikuspuntutik, hau ez da bidea. Jaurlaritzaren enplegu planek, lanpostuak sortu ordez, lan prekaritatea eta langabezia handitzera eramaten gaituzte. Eta guk lehendakariari behin baino gehiagotan eskatu diogu  - eta gaur ere eskatzen diogu -  nolabait politika ekonomikoak errotik aldatzea, propaganda hutsa egitetik jarduera benetan eraginkorrak bultzatzera pasa zaitezela.
Onartezina da enplegu planak aurkeztea eta langabezia gora joatea eta prekarietatea handitzea. Guk behin eta berriro esan dizugu nondik abiatuko ginatekeen, zer pausu eman behar liratekeen gure ikuspuntutik beste politika batzuk abian ipintzeko.
Gaurkoan, galdetu nahi dizuguna da zer neurri zehatz hartuko dituzun langabezi tasak jaitsi eta azken hilabetetako joera aldatzeko.